Predkladacia správa

	Výskyt aviárnej influenzy (vtáčej chrípky) a jej šírenie podľa najnovších výskytov  je v súčasnosti vo svete vrátane štátov EÚ veľmi nepriaznivá..
Európska komisia a Medzinárodná organizácia pre nákazy zvierat (OIE) stanovila, ako postupovať pri výskyte ochorení, ktoré sú  v zozname povinne hlásených ochorení (list zoznamu A a B).V Slovenskej republike je uvedená problematika obsiahnutá v  zákone o veterinárnej starostlivosti 488/ 2002 Z. z.. 
	Aviárna influenza je infekčné ochorenie spôsobené vírusom z čeľade Orthomyxoviridae. Vyskytuje sa u domácich a voľne žijúcich vtákov ako aj u exotických vtákov, zároveň sa však môže preniesť aj na iný druh cicavcov, hlavne na ošípané. 
	Hlavným rezervoárom vírusov v prírode sú voľne žijúce vtáky, hlavne divé kačice. Vírus sa z organizmu vylučuje sekrétmi z horných dýchacích ciest alebo trusom. V truse prežíva vírus pri teplote 4° C až 30 dní, na slame pri izbovej teplote 28 dní a na vajcovej škrupine 8 dní.  Vírus sa v chove šíri hlavne kontaktom s chorými vtákmi, kontaminovaným krmivom a vodou, ošetrovateľmi a inými predmetmi. Vertikálne sa vírus šíri i násadovými vajcami. 
Priebeh ochorenia je akútny a v prípade vysokovirulentných kmeňov perakútny. Inkubačná doba sa pohybuje od niekoľko hodín do 3 dní u individuálnych vtákov a viac ako 14 dní v kŕdli. V prípade prepuknutia ochorenia sú všetky kŕdle, u ktorých bola prítomnosť vírusu potvrdená referenčným laboratóriom na základe sérologického, virologického vyšetrenia a na základe biologického pokusu, zlikvidované.

Slovenská republika na základe súčasného aktuálneho stavu prijala  opatrenia na zabránenie prepuknutiu aviárnej influenzy v SR, ktoré sú v súlade s požiadavkami EÚ. 
S cieľom dosiahnuť čo najvyššiu ochranu  obyvateľov SR  bola  ministrom pôdohospodárstva  zriadená a  vymenovaná  Národná  protinákazová komisia a zároveň boli vyčíslené zoznamy ľudí, ktorí v rizikovej oblasti pracujú. 
	
Pri zabezpečovaní opatrení súvisiacich s likvidáciou ochorení uvedených v zozname povinne hlásených ochorení môže nastať stav,  že nebudú môcť byť zabezpečené požiadavky na usmrcovanie zvierat podľa Nariadenia vlády č. 315/2003 Z. z., ktorým sa ustanovujú požiadavky na ochranu zvierat. 

Ministerstvo pôdohospodárstva v súvislosti s aviárnou influenzou a riešením epizootologickej situácie vyčlení rozpočtovým opatrením v rámci výdavkov kapitoly MP SR finančných prostriedkov vo výške 11,9 mil. Sk na nákup špeciálnej mobilnej jednotky na likvidáciu zvierat u ktorých bola zistená veľmi nebezpečná nákaza. 

	Materiál nebude mať dopad na štátny rozpočet, na rozpočty obcí alebo vyšších územných celkov, životné prostredie a zamestnanosť a na podnikateľské prostredie.